
REZUMAT 


Prezenta cercetare dorește să pună în lumină relația intrinsecă regăsită între structurile 
armonice și sistemele tonale. Se urmărește din punct de vedere istoric parcursul celor șase 
sisteme tonale -— oligocordic, pentatonic, modal, tonal-funcţional, serial-dodecafonic, 
metatonal — alături de principalele legități care au stat la baza evoluţiei dinspre sistemele 
oligocordice, spre cele dodecafonice. De asemenea, studiul analizează momentul de iniţiere 
a polifoniei, influența dimensiunii verticale a muzicii, a armoniei, asupra sistemelor 
funcționale și modalităţile prin care cele două entităţi au funcţionat și s-au marcat reciproc. 
Articolul impune conceptul propriu de nearmonie şi îl anexează sistemelor oligocordice — 
sisteme preponderent monodice — dar și celor dodecafonice, sisteme care prin legitățile de 
funcţionare interioare se opun armoniei funcționale specifică modalului și sistemului tonal- 
funcţional. 

Cuvinte cheie: armonie, sistem tonal, nearmonie, verticalitate, tonică, dominantă 


Introducere 


Prin sisteme tonale se înţelege orice formă de organizare sonoră, de la cele 
mai simple, până la cele mai complexe sisteme gândite în cadrul existenţei umane, 
în cadrul istoriei muzicii. Aici ne referim, cu siguranţă la: sistemul oligocordic — o 
structură muzicală cu sunete puţine, sistem specific perioadei de iniţiere a 
civilizaţiei umane, dar regăsit în continuare în cadrul muzicii pentru copii; sistemul 

pentatonic — un sistem nongravitaţional de cinci sunete independente funcțional, 
cel mai răspândit sistem tonal, regăsit în întreaga lume; sistemul modal- primul 
sistem octaviant, teoretizat în Antichitatea greacă, preluat ulterior de către muzica 
creştină și dus la apogeu în cadrul muzicii vocale a Renașterii, un sistem care 
impune pentru prima dată ideea gravitaţiei, a atracției dominantei înspre o virtuală 
tonică; sistemul tonal-funcţional — sistem european care reprezintă cadrul de 
desfășurare melodică și armonică bazat pe raporturi funcționale; sistemul 
serial-dodecafonic- specific crizei muzicii din începutul de secol XX, teoretizat, 
practicat şi epuizat de către compozitorii celei de-a doua școli vieneze, sistem de 12 
sunete cu severe reguli de manipulare; și ajungem azi să ne aflăm într-un sistem 
denumit generic metatonal — sistem care fructifică întreaga moştenire tonală, care 
le înglobează pe cele precedente. 

În afară de sistemul serial-dodecafonic, toate celelalte au avut o evoluţie 
firească, epuizarea unui sistem dând naștere următorului. Omul primitiv a utilizat 
într-un mod firesc o soluție rudimentară — oligocordicul - care a evoluat la faza 
superioară spre un sistem mult mai bine închegat și larg utilizat — pentatonicul — 
pentru ca muzica vocală creştină şi ulterior cea a Renașterii să facă pasul spre 
sistemul octaviant modal. Epoca Barocului, a Clasicismului şi a Romantismului 
sintetizează perioada modală și o reduce la bipolaritatea major/minoră. Toate 
acestea au evoluat în mod firesc, asemenea evoluţiei darwiniste de la simplu spre 
complex, de la bicord la heptacord, de la independenţa tonală a sunetelor la 
funcţionalitatea clară a sistemului tonal funcţional. 

Omul de rând nu are conștiința sistemului tonal în care cântă. De aceea, 
compozitorul profesionist este cel care realizează trecerile între aceste sisteme și 
aici putem aduce în discuţie doar trei dintre cei care au epuizat un sistem, dând 
astfel posibilitatea nașterii următorului: Gesualdo — care epuizează sistemul modal 
printr-o permanentă „plutire” cromatică într-un metamod; Wagner -— care prin 
operele sale duce la apogeu sistemul tonal-funcţional; Schönberg - impune un 
sistem despre care declara: „Am făcut o descoperire care va asigura predominanța 
muzicii germane pentru următorii o sută de ani” (Schânberg către discipolul său 
Josef Rufer). De fapt sistemul serial-dodecafonic își termină resursele chiar în 
cadrul creației compozitorilor din a doua şcoală vieneză. 

Ce a dus la această epuizare a sistemelor tonale? Ce a făcut ca un sistem 
atât de divers ca sistemul modal să ajungă de nerecunoscut? Ce elemente au stat la 
îndemâna lui Wagner pentru a crea acea disoluţie a sistemului tonal-funcțional? 
Toate aceste întrebări nu sunt retorice, pentru că pentru toate avem răspunsuri: 
intervalele, semitonul (ca element definitoriu în ideea de sensibilă), gravitația, 
armonia. 

1. Armonia — Definiţii, relaţii, accepţiuni generale 


Ca o primă definiție a armoniei putem spune că aceasta reprezintă 
„potrivirea desăvârșită a elementelor unui întreg.”! Îngustând nivelul definiţiei, 
armonia, privită din punctul de vedere al muzicii europene, este „o dimensiune a 
texturii muzicale care, prin opoziţie cu melodia, reprezintă structura spaţială, 
verticală a acesteia.”? În sens restrâns, armonia definește „ştiinţa şi disciplina 
construirii structurilor verticale, a acordurilor, a înlănţuirii și funcţiilor lor.”3 

În perioada Antichității grecești, termenul de armonie acoperea întreaga 
sferă a gramaticii muzicale, incluzând studiul sunetelor, al intervalelor, sistemul 
octavelor şi sistematizarea modurilor. „Cuvântul armonie, de origine greacă, 
înseamnă ordine, potrivire. La greci, în teoria muzicii, indica şirul organizat al 
sunetelor.”+ Sfântul Augustin oferă o definiție a muzicii deosebit de sugestivă şi de 
frumoasă, o explicaţie care reclamă, într-o primă și ad litteram accepţiune, o strânsă 
legătură între muzică, privită ca o ştiinţă, şi armonie: „Muzica este ştiinţa de-a 
modula bine.”5 Aici, în mod firesc, verbul a modula, vine cu o întreagă paletă de 
semnificaţii, pe de o parte, îmbinare armonioasă sau ordonare, iar pe de altă parte 
termenul implică ideea de măsură ritmică, cadență sau modulare. 

Astăzi, disciplina armoniei este în strânsă legătură cu teoria muzicii — care 
vizează elementele de bază, pur teoretice ale muzicii, ca intervalele, acordurile, 
tonalităţile, sistemele tonale, problemele ritmului muzical etc. — dar şi cu 
contrapunctul care studiază raporturile verticale și orizontale rezultate din 
îmbinarea mai multor voci. 

Armonia se află într-o legătură intrinsecă cu conceptul de gravitație în 
jurul tonicii, acord primordial care atrage asupra sa totalitatea acordurilor dintr-o 
tonalitate. Muzica secolului XX extinde acest principiu al gravitației, în strânsă 
relaţie cu pricipiile consonanţei şi disonanţei. „Sistemul gravitațional se extinde de 
la recunoașterea entității trias armonica până la cuprinderea totală a sunetelor 
parţiale într-o unitate verticală gravitaţională. Includerea unui nou sunet parțial 
aduce cu sine modificarea ordinii în structurile verticale gravitaționale [...]. 
Problema consonanţei și disonanţei devine principală. În esenţă, istoria sistemului 
gravitațional este istoria consonanţei și a disonanţei. Această problemă apare cu 
atâta forță, încât două idei esenţiale sunt trecute cu vederea: prima, că orice sunet 
parţial nou, considerat la început drept disonant, cu timpul este acceptat ca și 


1 DEX on-line, https://dexonline.ro/. 

2 DTM (Dicționar de termeni muzicali), Editura Enciclopedică, București, 2008. 

3 Hans Peter Türk, Armonia tonal funcțională, vol. I, Editura Universităţii Emanuel, Oradea, 2002. 
4 Ede Terenyi, Armonia muzicii moderne (1900-1950), MediaMusica, Cluj-Napoca, 2001, p. 3. 

5 Sfântul Augustin, De musica, Editura Dacia, Cluj-Napoca, 2002, p. 35. 

6 Idem, p. 364. 

consonant, tocmai față de sunetul parțial care îi urmează, considerat disonant; 
a doua, ordinea armonică bazată pe seria sunetelor parțiale nu este exclusivă și 
unică.”! 

Tudor Jarda surprinde faptul că „fenomenul armonic începe abia cu 
înlănţuirea acordurilor şi că înlănțuirea e un fenomen care se desfășoară pe plan 
orizontal între cel puţin două elemente dispuse vertical.”? De asemenea, Jarda 
explică faptul că armonia este structurată după două legi: legile după care se 
conduc elementele acordului prim în înlănţuirea cu cele ale acordului următor și 
legile care determină un anumit sens de rezolvare a acordurilor. 

Cercetările asupra psihologiei muzicii aduc în discuţie distincţia între 
ierarhia tonală şi ierarhia evenimentelor sonore. O ierarhie tonală reprezintă o 
„schemă mentală nontemporală”, un spaţiu sonor organizat care serveşte ca un 
filtru cu ajutorul căruia procesăm muzica pe care o auzim. Prin contrast, o ierarhie 
a evenimentelor sonore este un model care arată distribuţia elementelor ierarhiei 
Teoria sistemelor tonale implică în 

tonale în „secvențe muzicale temporale.” 
general atât ierarhiile tonale, cât și cele ale evenimentelor sonore — sau cu alte 
cuvinte un spaţiu tonal şi unul al evenimentelor muzicale (relaţiile motiviceY. 

Un aspect important, dar în același timp controversat în cadrul teoriei 
muzicii, îl reprezintă relaţia structurilor, a progresiilor armonice, cu organizarea 
metrică a muzicii. „Succesiunea acordurilor cu raportul de instabilitate-stabilitate, 
tensiune-rezolvare, antrenează automat şi percepţia unor raporturi de 
neaccentuat-accentuat, impunând astfel conceptul de metru. Periodicitatea 
armonică oferă deci și o periodicitate metrică.”+ Prin progresie armonică se înțelege 
o „mişcare” între funcţiile tonicii şi ale dominantei. De asemenea, organizarea 
metrică implică, mai mult sau mai puţin, alternarea regulată a timpilor accentuaţi 
şi a celor neaccentuaţi. Chiar dacă într-o primă instanţă nu se regăseşte o corelaţie 
directă între „mişcarea armonică” şi „mișcarea metrică”, cele două tipologii sunt 
intrisec legate, câtă vreme dominanta poate fi gândită ca „timp neaccentuat”, 
iar tonica reprezintă „timpul accentuat”. Controversa provine din faptul că 
dominanta este direct relaționată cu aspectul de disonanţă, ce evident se cere 
rezolvată pe un „acord de relaxare”, un acord cu funcţia de stabilitate — cel al 
tonicii. Dahlhaus subliniază faptul că tonica este un acord „puternic”, iar în același 
timp dominanta reprezintă acordul „slab”. Acesta ilustrează acest principiu cu 
progresia cadenţială tonică-subdominantă-dominantă-tonică (T - S - D - T), unde 
prima tonică şi dominanta reprezintă acordurile „slabe“, iar subdominanta și 


1 Ede Terenyi, op. cit., p. 4. 

2 Tudor Jarda, Armonia modală, cu aplicații la cântecul popular românesc, MediaMusica, Cluj-Napoca, 
2003. 

3 Patrick McCreless, Syntagmatics and Paradigmatics: Some Implications for the Analysis of Chromaticism in 
Tonal Music, în: Music Theory Spectrum, vol. 13, No. 2, 1991, pp. 147-178. 

4 Constantin Rîpă, Teoria superioară a muzicii. Sisteme tonale, MediaMusica, Cluj-Napoca, 2001. 

acordul tonicii din final reprezintă acordurile „tari”. Prima tonică este acord slab 
doar privit în relație cu acordul subdominantei, acestea putând fi gândite în raport 
de dominantă-tonică (tonica reprezintă o virtuală dominantă pentru acordul 
subdominantei)!. 


2. Armonia ca fenomen intrinsec contrapunctului 


Armonia, de data aceasta privită ca fenomen muzical primordial şi 
intrinsec, şi nu doar ca disciplină, apare odată cu primele încercări de cântare pe 
mai multe voci. Formele rudimentare de polifonie practicate mai mult spontan 
decât în mod intenționat, prin mersuri paralele pe intervale de cele mai multe ori 
consonante, care se vor combina ulterior cu mișcări oblice sau contrare, dau naștere 
fenomenului intitulat generic contrapunct — într-o primă accepţiune diferită de cea 
a polifoniei (care cuprinde o sferă mult mai largă). Din punct de vedere istoric ne 
aflăm în perioada Ars antiqua, moment în care sistemele tonale trecuseră deja prin 
oligocordii, pentatonii şi dezvoltaseră foarte clar sistemele modale ale muzicii 
creștine. Contrapunctul reglementează riguros desfășurarea îmbinată a melodiilor 
concomitente. Chiar dacă asistăm la o serie de intervale născute între vocile celor 
două melodii suprapuse, doar odată cu contrapunctul pe trei, patru sau mai multe 
voci asistăm la apariţia propriu-zisă, într-o primă instanță inconștientă, a 
acordului. Totul s-a desfășurat într-un mod lent pentru ca acordul, ca structură 
organizată, să intre în conștiința generală a muzicienilor. Practic armonia se naște 
în interiorul contrapunctului, și chiar dacă aceasta se dezvoltă lent, va ajunge în 
cadrul perioadei Barocului să egalizeze și chiar să depășească contrapunctul. 
„Cele trei tipuri principale de scriitură polifonă - contrapunctarea, imitația și 
contrapunctul dublu - sunt procedee cu o largă valabilitate temporală. Conceptul 
de contrapunctare își păstrează rosturile sale de contrast melodic şi ritmic, de 
punere în valoare din punct de vedere armonic a unei idei melodice conducătoare: 
contrast şi complementaritate. Această subordonare în ierarhia vocilor rămâne și 
pentru scriitura secolului XX, aproape indiferent de etapele stilistice.” ? 

Armonia ia naștere astfel în interiorul contrapunctului, dar tot 
contrapunctul va fi cel care va impune o serie foarte strictă (la început) de intervale 
considerate consonante. Teoria consonanțelor este largă și porneşte în perioada 
Antichității grecești şi nu face parte din cercetarea de față, dar consonanţa alături 
de disonanţă va fi cea care va afirma legile intrinseci ale armoniei. „Emanciparea” 
terțelor și adoptarea acestora ca entități de sine stătătoare în afirmarea trisonurilor 
va fi un nou pas în dezvoltarea armoniei. Odată cu această afirmare cât se poate de 


1 William Caplin, Tonal Function and Metrical Accent: A Historical Perspective, în: Music Theory Spectrum, 
vol. 5, 1983, pp. 1-14. 
2 Dan Voiculescu, Polifonia secolului XX, Editura Muzicală, București, 2005, p. 12. 

clară a acordurilor, un fenomen firesc urmează, şi anume o ierarhizare a acestora 
prin funcţiile tono-modale de tonică, dominantă și subdominantă. Acordul devine 
astfel un element foarte important de afirmare a modurilor și ulterior a 
tonalităţilor. Zarlino aşează piatra de temelie a armoniei, putem spune moderne, în 
anul 1558 prin tratatul său Institutioni harmoniche. Acordul nu reprezintă simpla 
suprapunere de consonanţe (aşa după cum se poate observa în tratatul lui Rameau 
din 1722), ci un tot omogen, organic, ale cărui elemente sunt generate de același 
sunet, reprezentat de coarda întreagă - de armonicile superioare. În același 
tratat, Rameau surprinde ideea că melodia provine din armonie, contrazicând astfel 
concepţia inversă care se afirmase până atunci. 

Stilul dramatic al melodiei acompaniate, apariţia muzicii de operă, care se 
situează la polul opus polifoniei, consacră conceptul de armonie care îl depășește 
pe cel al contrapunctului. Mai târziu, prin stilul reprezentativ din capodoperele lui 
Monteverdi, acordul (de 3, 4 sau 5 sunete), alături de funcţionalitate, consacră 
conceptul de armonie ca bază clară de dezvoltare muzicală și oferă perioadelor ce 
urmează posibilitatea afirmării ferme a armoniei. Astfel, Monteverdi deschide 
perspectivele de evoluţie a modului renascentist către un nou sistem tonal, făcând 
practic joncțiunea între cele două culturi. Creaţia lui J. S. Bach este cea în cadrul 
căreia se poate observa foarte clar cum cele două tipologii de scriitură muzicală — 
contrapunctul şi armonia — ajung; pe picior de egalitate. 


3. Relaţia armoniei cu sistemele funcționale 


Sistemul tonal al Renașterii se dezvoltă odată cu impunerea verticalităţii, a 
structurilor polifonico-armonice, realizându-se în acest mod pași importanţi în 
dezvoltarea armoniei. Un prim aspect se relevă în accentuarea rolului finalis-ului, 
o primă etapă în dezvoltarea ideii de tonică, prin direcționarea întregului discurs 
muzical spre acea notă, spre acel acord care va deveni esenţial în sistemul 
tonal-funcţional. Dar poate cel mai important pas realizat în perioada Renașterii 
este conștientizarea cadenței armonice, ca esență a armoniei modale. Cântarea pe 
mai multe voci impune o „comuniune” verticală între voci, în special în cadenţele 
intermediare sau finale, iar această comuniune tinde să se realizeze pe un acord 
stabil. În acest mod se naşte cadenţa armonică ce este alcătuită din două acorduri: 
unul cu sarcină de instabilitate, de tensiune, care gravitează spre un acord stabil, 
spre o tonică. Elementul esenţial este secunda mică, este treapta a VII-a, sensibila, 
care va deveni cel mai important factor în declanșarea sistemului tonal-funcțional. 
Această bipolaritate stabil-instabil reprezintă esența discursului tonal-funcțional, 
cu extinderi subiacente: consonanţă-disonanţă, major-minor, diatonic-cromatic!. 


1 Gheorghe Duţică, Universul gândirii polimodale, Junimea, laşi, 2004, p. 11. 

Cu alte cuvinte, sistemul modal este cel care instaurează și clarifică toate 
conceptele armoniei, dar aceasta va fi cea care va reduce acest sistem la 
bipolaritatea major-minoră. Funcţia dominantei, cea care provoacă tensiunea 
necesară rezolvării pe tonică, impune practic ca fiecare mod să aibă dominanta ca 
acord major. Datorită acestui fapt, modurile încep să se asemene între ele, 
compozitorul ajungând să nu mai opteze pentru a scrie într-un mod doric sau 
mixolidic, ci doar într-un mod de stare majoră sau minoră, pentru că frecventele 
alterații și cromatisme fac ca restul intervalelor modale (în afară de terţa mică sau 
mare) să devină imperceptibile şi de neajuns pentru a defini un anumit mod. 
Practic putem postula faptul că dominanta are nevoie de sensibilă, şi nu modul. 
Modul are nevoie de dominantă. Această tendință de unificare a modurilor, prin 
factorul armonic va duce la sinteza lor în sistemul tonal-funcțional. 

Ca o consecință a acestei cromatizări excesive din ultima perioadă a 
Renașterii, putem afirma ideea, fără frica de a exagera sau a greşi, că modurile nu 
sunt alcătuite doar din scări heptacordice. Dacă este să luăm în considerare toate 
alteraţiile pe care le regăsim într-un mod, și mai târziu într-o tonalitate, putem 
afirma că toată muzica modală și tonal-funcţională nu este altceva decât un 
preambul, o antecameră bine structurată a sistemului dodecafonic, aici fiind gândit 
doar ca o scară de 12 sunete, fără celelalte legități specifice. 

Constantin Rîpă declară că „tonalitatea nu poate fi gândită decât armonic”, 
câtă vreme formarea sistemului  tonalităţilor s-a datorat dezvoltării 
funcţionalismului, iar acesta, la rândul său, este intrisec armoniei. Nu dorim aici să 
mai insistăm asupra importanţei armoniei asupra sistemului tonal-funcțional, ci 
doar dorim să întărim faptul că tonalitatea nu poate fi gândită şi nici redusă la 
scara sa diatonică, denumită gamă, pentru că o serie largă de alteraţii fac parte din 
întregul mecanism al tonalităților. De exemplu, acordul re-fat-la este 
contradominantă în tonalitatea Do major, la fel cum sexta napolitană impune 
re bemolul şi la bemolul tot ca elemente constitutive ale tonalităţii. Mai mult, dacă e 
să contabilizăm toate alteraţiile provenite din dominantele secundare, rezultă 
faptul că toată muzica tonal-funcțională se bazează pe totalul cromatic, evident cu 
legităţi de organizare complet diferite de dodecafonism. 

La rândul său, sistemul tonal-funcţional ajunge la momentul în care 
dominantizarea estompează tonica, în care dominanta devine superioară tonicii, 
iar acea „plutire” cromatică a lui Gesualdo este readusă în discuţie în cadrul 
operelor ultimilor romantici şi ale compozitorilor post-romantici. Şi cu toate 
acestea, sistemul tonal-funcţional şi-a găsit salvarea în cadrul creației 
compozitorilor neotonali: compozitori care nu aveau la bază un substrat folcloric 
din care să se inspire și care nu au dorit să adere la ideologia lui Schânberg. 

4. Nearmonia 


Secolul XX aduce o criză atât de mare a sistemelor componistice încât 
prima fază a sistemului serial-dodecafonic, atonalismul, își îndreaptă armele exact 
asupra fundamentului tonal-funcţionalului, și anume asupra armoniei. Principiile 
atonale vizează renunţarea la conducerea funcţională a acordurilor; alcătuirea 
acordurilor din alte intervale decât terțele; emanciparea oricărei disonanțe sau non- 
repetarea sunetelor. Tot acest efort are ca scop eliminarea exact a structurilor 
armonice. Ne aflăm în fața unei nearmonii, negaţie bine întemeiată câtă vreme chiar 
şi denumirea acestei perioade de creaţie începe tot cu o negație — a-tonalism. 
Această nearmonie se evidenţiează și mai clar în pașii următori ai lui Schönberg, 
Berg sau Webern prin instaurarea dodecafoniei și a serialismului integral, în cadrul 
cărora atenţia se îndreaptă exclusiv asupra liniarităţilor, a seriilor melodice, ritmice 
sau metrice, în detrimentul cvasi-complet al verticalităţii. Aceasta rămâne un 
rezultat al suprapunerilor liniilor melodice, dar într-un mod complet diferit de 
suprapunerea contrapunctică renascentistă. 

Ulterior, noile modalităţi creatoare - aleatorismul, muzica concretă, 
stohastică sau muzica electronică - pun problema sistemelor tonale în subsidiar. 
Trecem astfel într-o nouă etapă a lor care poate fi acoperită de noțiunea de 
metatonalitate, în care toate sistemele tonale conlucrează și sunt utilizate liber fără 
vreo preeminenţă. 


Concluzii 


Din cele şase sisteme tonale, doar două dintre acestea au o relaţie 
intrinsecă cu armonia - sistemul modal și cel tonal-funcțional. Oligocordicul și 
pentatonicul, gândite ca sisteme premergătoare celor octaviante, chiar dacă 
elementele armonice nu sunt complet excluse, acestea se dezvoltă mai mult sub 
componenta liniară, melodică, decât armonică. Lipsa semitonului, a sensibilei, a 
gravitaţiei spre o virtuală tonică, dau sunetelor acestora caracterul de 
independenţă funcțională, ele dezvoltându-se îndeosebi pe principiul consonantic, 
pe legea secţiunii aurii și a simetriei. Tocmai această lege a simetriei îndepărtează 
aceste sisteme de armonie. Când vorbim despre armonie, ne gândim involuntar la 
acorduri consonante, la acordul major şi minor, care prin construcția lor (din terţe 
mari şi mici), sunt structuri asimetrice. Asimetria este consonantă, în opoziţie cu 
simetria (acordurile micșorate sau mărite) care este disonantă. Modurile sau 
tonalităţile sunt structuri asimetrice, nerecurente, dar atât de stabile, de 
consonante, de frumoase (până la urmă), în comparaţie cu dodecafonicul care este 
simetric, deci disonant. Chiar dacă muzica oligocordică sau pentatonică poate fi 
acompaniată de acorduri, putem afirma că acestea sunt sisteme ne-armonice. Ca un 

pod peste timp, trecând peste sistemele modal şi tonal-funcțional, ajungem în 
secolul XX în care atenţia compozitorilor se îndreaptă spre experiment, spre o 
căutare continuă asupra noilor modalităţi creatoare, ajungând, din nou, spre acest 
concept propriu de ne-armonie. 

